钦定古今图书集成/明伦汇编/氏族典/第566卷 > 《廖用贤尚友录》 > 徒单航
## 钦定古今图书集成/明伦汇编/氏族典/第566卷 > 《廖用贤尚友录》 > 徒单航

按《金史徒单航传》：航一名张僧，驸马枢密使某之子
也。父授都元帅，不允人望。张僧时为吏部侍郎，力劝
其父请辞帅职，遂拜平章。至宁元年，胡沙虎弑逆，降
航为安州刺史。会北兵大至，航尽出家财以犒军民，
军民皆尽力备御。又五日，城危，航度不可支，谓其妻
孥曰：“今事急矣，惟有死尔。”乃先缢其妻孥，遂自缢死。
城破，人犹力战；曰：“太守既死，我辈不可独降！”死者甚
众。